钦定古今图书集成/明伦汇编/官常典/第459卷 > 魏该
## 钦定古今图书集成/明伦汇编/官常典/第459卷 > 魏该

按《晋书魏浚传》：“浚族子该，一名亥，本侨居京兆阴磐。
河间王颙之伐赵王伦，以该为将兵都尉。及刘曜攻
洛阳，随浚赴难，先领兵守金墉城，故得无他。曜引去，
馀众依之。时杜预子尹为弘农太守，屯宜阳界一泉
坞，数为诸贼所抄掠，尹要该共拒之。该遣其将马瞻
将三百人赴尹，瞻知其无备，夜袭尹，杀之，迎该据坞”，
坞人震惧，并服从之，乃与李矩、郭默相结以拒贼。荀
藩即以该为武威将军，统城西雍凉人，使讨刘曜。元
帝承制，加冠军将军、河东太守，督护河东、河南、平阳
三郡。曜尝攻李矩，该破之。及矩将迎郭默，该遣军助
之，又与河北尹任愔相连结。后渐饥敝，曜寇日至，欲
率众南徙，众不从，该遂单骑走至南阳，帝又以为前
锋都督、平北将军、雍州刺史。马瞻率该馀众降曜。曜
征发既苦，瞻又骄虐，部曲遣使呼该，该密往赴之，其
众杀瞻而纳该。该迁于新野，率众助周访讨平杜曾。
诏以该为顺阳太守。王敦之反也，梁州刺史甘卓不
从，欲观该去就，试以敦旨动之。该曰：“我本去贼，惟忠
于国。今王公举兵向天子，非吾所宜与也。”遂拒而不
应。及苏峻反，率众救台，军次石头，受陶侃节度。峻未
平，该病笃还屯，卒于道。葬于武陵，从子雄统其众。